A vaillant home et saige a préuost de Suerre ou à la justice du dit luef ou à lour lueftenant, nos Humbers dit Chapusait d’Arbois, clers, baillif monsignour de Flandres en sa terre de Bourgoigne, et Girars dit Clers d’Arbois, lueftenant de Emonet de Cerdom, préuost d’Arbois, salut et bon amour. Come Jehan fils monss. Dymainche de Salins, cheualiers, come hers de Reignoin som homcle, hait trait en cause et en jugement per deuant Emonet de Cerdom, préuost d’Arbois dessus nommez, en la court d’Arbois, les quatres prodomes et escheuiz de la uille et communatez d’Arbois, en nom de lour et de la dicte communatez d’Arbois, c’est assauoir Jaquat Rosset, Jehan Lombars mercier, Girart Petitualet et Esteuenin Bernalt, sur ce que li diz Jehan lour ha demandez en iugement per deuant le dit Emonet de Cerdom, préuost d’Arbois, pour lour et pour la dicte communatez d’Arbois, la moitié de cinq cent liures d’esteuenans que la dite communatez li doit per raysom du dit Reignom duquel il est hers en ses biens mobles per testament, auquel Reignom li dite communatey estoit obligié per la vertuz des bois que li dicte vile et communatey hauoit venduz au dit Reynom et à Renaude femme Morelet de Salins per le prix des dictes cinq cenz liures, la quelle vendue la dicte uile et communatey n’auoient pehu mantenir au dit Reygnom. Item lour demandoit encores trante muis de vin vermeil à la value tanque à deux cent liures que la dicte vile et communatey li doit per raisom du dit Reygnom que les presta à la dicte communatey que les donairent a conte de Poitiers quil estoit mary de ma dame la royne. De la quelle demande li diz prodomes hont ehuz appensement ei mostre et toutes dilacions que droit et costume lour donent, et de la quelle demande il hont nommey à gairant Alixandres et Bonifaice frères, lombars, citiains et mercheant d’Ast, ou l’om de lour ou lour procurour, c’est assauoir per la vertuz d’unes lettres qu’il nos hait mostrées seellées du seel ma dame la contesse de Bourgoigne, ès quelles lettres est contenuz que Henriat Aysenier et Jehanz de Mont, lombars, à ce temps procurour des diz Alixandres et Bonifaice, se sont obligiés en nom et pour les dessus diz Alixandres et Bonifaice lour maistre, de paier la dicte somme d’argent et lou dit vin ou la valour pour la dicte vile et communatey en la main du dit Reignom et d’apaisier la dicte ville et communatey enuers le dit Reynom, per lour sairement jurez sus Saint Euuangille et sus la poinne de mil liures. De laquelle demande li diz quatres prodomes sont aiornez sus gairant le mescredi après l’uytane des Bordes et hont nommez à gairant les dessus diz Alixandres et Bonifaice, ou l’om de lour ou lour procurour. Pour quoy nos vos prions et requerons en aide de droit, de part monsignour le conte de Flandres, et prions de part nos que vos, per la vertuz des dictes lettres qu’il nos hont mostrées, aiournois ou façois aiorner, per vous ou per vostre comandement, per deuant le dit Emonet de Cerdom, préuost d’Arbois, a mescredi dessus diz, Arbois, les diz Alixandres et Bonifaice, ou lour procurour, à lour domicille de Suerre où il demuerent ou hont acostumez de demorer, pour porter la dicte garantie ès diz prodomes contre le dit Jehans de la demande dessus dicte. Et de ce faites tant come vous vourrez que nos foiseins pour vous en hum tel caux ou en plus grant, et en signe de la citation estre faite come dessus est deuisez, plaise vos mettre vostre seel pendant en la tierce annice de ces présentes lettres. Données Arbois le lumdi apprès les Bordes, sez noz seelx pendanz mis en ces lettres, l’an de graice corrant mil iijc trante et quattre.